Munícia

**Munícia** sú všetky bojové prostriedky, ktoré využívajú vlastnosti výbušnín a pyrotechnických zmesí, predovšetkým ich energiu, a to buď priamo na vyvolanie žiadúceho účinku (predovšetkým na ničenie) alebo nepriamo – pre dopravu prostriedku na cieľ.

## Rozdelenie munície
### Podľa druhu vojsk
Toto rozdelenie munície je len orientačné a "teoretické", je normálne, že jeden konkrétny typ munície môže byť v tomto rozdelení zaradený súčasne do niekoľkých skupín. V praxi je potom rozhodujúce, ktorý druh vojska daný typ munície používa.

* munícia pre výzbroj jednotlivca – predovšetkým náboje do ručných strelných zbraní a ručné granáty... Do tejto skupiny možno zaradiť civilné, lovecké a športové strelivo.
* munícia delostrelecká – delostrelecké náboje, delostrelecké míny, delostrelecké rakety...
* munícia letecká – letecké bomby, letecké riadené a neriadené rakety, náboje pre letecké palubné zbrane, pyrotechnické prostriedky záchranných sedačiek, štartovacie raketové motory,...
* munícia ženijná – predovšetkým protitankové, protipechotné a objektové míny a ich roznecovače, ženijné nálože a náloživo...
* munícia námorná – predovšetkým námorné torpéda, námorné míny, hlbinné bomby, náboje pre námorné delá a delá pobrežnej obrany...
* munícia raketová – predovšetkým riadené rakety všetkých druhov a ich príslušenstvo

### Podľa určenia
#### Munícia základného určenia
Slúži priamo na plnenie bojovej úlohy – ničenie síl a prostriedkov nepriateľa
* trieštivá, trhavá, trieštivo-trhavá 
** s objemovým výbuchom
* priebojná
** protipancierová plná
** protipancierová s trhavinou
** protipancierová jadrová
** podkalibrová
** protibetónová
** kumulatívna
** s výtržným účinkom
** polopancierová (letecká a námorná)
* kartáče a šrapnely
* zápalná
* chemická
* biologická
* rádiologická
* jadrová
* s kombinovaným účinkom
** priebojno-zápalná
** kumulatívno-trieštivá
** trieštivo-trhavo-zápalná
** trieštivo-chemická
** trieštivo-dymová
* kontajnerová – zaradenie je trochu sporné, vlastnou muníciou je až submunícia so špecifickým účinkom (niektorý účinok z vyššie uvedených) uložená v kontajnere, úplný a naplnený kontajner je ale tá časť munície, ktorej sa týka obsluha, použitie, ošetrovanie a skladovanie.

#### Munícia pomocného určenia
Napomáha pri plnení bojovej úlohy
* dymová a zastieracia 
* osvetľovacia – na osvetlenie bojiska, napríklad v noci
* signalizačná – na dennú a nočnú signalizáciu
* orientačná – na vyznačenie polohy dôležitého bodu alebo oblasti v teréne či na mori
* zástrelná – na označenie miesta dopadu strely 
* agitačná – obsahuje propagandistické materiály na podlomenie bojovej morálky vojsk nepriateľa – spravidla letáky
* trasovacia – na označenie dráhy alebo polohy strely
* rušiaca – obsahuje aktívne alebo pasívne prostriedky pre rušenie rádiolokátorov a rádiového spojenia, pyrotechnické zdroje infračerveného žiarenia pre odlákanie alebo zmätenie navádzacích zariadení zbraní a prieskumných prostriedkov
* zvláštna – rôzne ďalšie prostriedky, ktoré napomáhajú plneniu bojovej úlohy, napríklad „jednorazový“ prieskumný prostriedok dopravený do oblasti možných cieľov s cieľom upresniť ich polohu

#### Munícia špeciálneho určenia
Nemá bojové použitie
* cvičná – slúži pre výcvik vojsk v obsluhe a použití zbraní
* školná – učebná pomôcka, neobsahuje žiadne výbušniny
* náhradná – slúži pre výcvik vojsk v streľbe zo zbraní 
* polostrá, slepá, tupá – slúži spravidla pre rôzne skúšky 
* fiktívna – slúži pri overovaní funkcie mechanizmov zbraní streľbou
* svedecká – slúži ako doklad o správnosti technológie výroby

### Podľa spôsobu dopravy na cieľ
Rozlišujeme, akým spôsobom sa munícia dostáva na dráhu k cieľu 
* munícia bez pohonného systému – neobsahuje vo svojom súhrne žiadny ďalší zdroj energie
** vyčkávajúca alebo tiež **nastražená** – je umiestnená na jednom mieste a čaká na priblíženie sa cieľa – napríklad väčšina pozemných a námorných mín
** vrhaná – sem možno zahrnúť napríklad takmer všetky ručné granáty a tiež letecké bomby
* munícia s mechanickým pohonom – napríklad s kolesovým podvozkom, pásmi alebo mechanickými nohami – jediným prakticky použitým bojovým prostriedkom bola nemecká pásová demoličná mína Sdkfz. 303 Goliath
* munícia raketová – súčasťou munície je raketový motor, ktorý dáva celej zostave munície rýchlosť potrebnú na dosiahnutie cieľa. Patria sem všetky delostrelecké neriadené rakety, letecké neriadené rakety, protitankové riadené strely, letecké a pozemné protilietadlové riadené strely, a tiež diaľkové balistické rakety 
* munícia reaktívna – súčasťou munície je pohonná systém vytvárajúci reaktívny ťah (okrem raketového motoru), patria sem napríklad riadené strely s prúdovými motormi (často s krídlami), bezpilotné lietadlá s bojovou časťou, ale aj námorné torpéda s pohonom lodnými skrutkami
* munícia pre strelné zbrane – strela je urýchlená v **hlavni zbrane** tlakom plynov, ktoré vznikajú pri horení (pyrotechnickej) výmetnej nálože, alebo sú privedené z nejakého zásobníku – sem patrí strelivo pre ručné strelné zbrane všetkých druhov a pre delá všetkých druhov
* munícia s kombinovaným pohonom – strela je vystrelená z hlavne zbrane výmetnou nábojkou a počas letu strely sa zapáli raketový motor, ktorý strelu ďalej urýchli. Princíp využíva napríklad  nízkotlaký kanón 2A28 bojového vozidla BVP-1, bezzáklzový kanón SPG-9 alebo reaktívny protitankový granátomet RPG-7.


Kategória:Zbrane